**Ekonomikas ministrijas būtiskākais**

**PLĀNOTAIS 2023. GADĀ**

**Ekonomikas ministrija kā galveno prioritāti 2023. gadā ir noteikusi valsts ekonomiskās drošības sekmēšanu**, kas ietver uzņēmēju izaugsmes un finanšu pieejamības veicināšanu, zinātnes ieguldījumus ekonomikā, ieguldījumus cilvēkresursos un iedzīvotājiem draudzīgas nodarbinātības politikas veidošana, mājokļu pieejamība un energoefektivitātes uzlabošana.

Latvijas ekonomikas tālākā attīstība būs atkarīga no situācijas ārējā vidē un reformu gaitas, bet lielākais valsts izaugsmes risks saistīts ar globālās ekonomikas attīstību, īpaši ar Covid-19 izplatības apturēšanu un ģeopolitisko situāciju. Latvijas ekonomikas konkurētspējas priekšnoteikums saistās ar tehnoloģiju attīstību, ražošanas efektivitātes uzlabošanu un inovācijām. Tādēļ 2023. gadā tiks uzsākta virkne Latvijas Atveseļošanas un noturības mehānisma atbalsta programmu īstenošana un ES struktūrfondu atbalsta programmu izstrāde un īstenošana.

Līdz 2023.gada 1.ceturksnim plānots apstiprināt MK noteikumus, kas paredz turpināt sniegt atbalstu inovāciju klasteru attīstībai, piesaistot finanšu līdzekļus no Latvijas Atveseļošanas un noturības mehānisma plāna 180 milj. EUR apmērā. Tāpat plānots, ka būs pieejams jauns atbalsts ne tikai inovāciju attīstībai, bet arī tūrisma nozarei, sniedzot grantu atbalstu tūrisma klasteriem Tūrisma produktu attīstības programmas ietvaros 6 milj. EUR apmērā.

Tāpat 2023. gada 1.ceturksnī plānots uzsākt ES kohēzijas politikas programmas 2021.–2027.gadam “Atbalsts MVU inovatīvas uzņēmējdarbības attīstībai”, kurā iekļauti tādi atbalsta pasākumi kā grantu un nefinanšu atbalsts biznesa inkubatoru ietvaros, atbalsts starptautiskās konkurences veicināšanai jeb atbalsts eksporta veicināšanai, kā arī inovāciju motivācijas programma kopumā 78 milj. EUR apmērā.

Vienlaikus, 2023. gadā plānots izstrādāt un uzsākt vairākas finanšu instrumentu programmas kopumā 186 milj. EUR apmērā, tostarp, atbalstu pētniecībai un inovācijām: inovatīvu iekārtu iegādei; tehnoloģiju attīstībai, prototipēšanai, tehnoloģiju pārnesei; atbalstam MVU: startam un produktivitātes kāpināšanai; garantijas MVU: pilna cikla uzņēmējdarbībai, tostarp digitalizācijai un automatizācijai; iespējkapitāla ieguldījumiem MVU.

2023. gadā EM ir iecerējusi virzīt jaunas, datos balstītas iniciatīvas straujai tūrisma nozares atveseļošanai un izaugsmei, kā arī tūrisma datu ieguvei un analīzei. Vienlaikus, inovāciju, produktivitātes un izaugsmes veicināšanai un investīciju piesaistei, EM virzīs Inovatīvas uzņēmējdarbības un prioritāro investīciju atbalsta likumu.

Tāpat 2023. gadā, sadarbībā ar nozaru profesionālajām asociācijām konkurētspējas veicināšanai plānots aktualizēt Uzņēmējdarbības vides pasākumu pilnveidošanas plānu.

Nākamgad plānots uzsākt jauno atbalsta programmu valsts ēku energoefektivitātei, kā arī nodrošināt 2014.-2020.gada ES fondu plānošanas perioda projektu pabeigšanu un perioda noslēgšanu.

Mājokļu pieejamības uzlabošanai2023. gadā plānots izstrādāt jaunu atbalsta programmusociālo mājokļu atjaunošanai vai jaunu sociālo mājokļu būvniecībai. Tāpat tiks turpināts sniegt atbalstu ģimenēm ar bērniem un jaunajiem speciālistiem mājokļa iegādei vai būvniecībai. Savukārt, lai uzlabotu vides pieejamību daudzdzīvokļu ēkās, tiks izstrādāta atbalsta programma liftu izbūvei.

2023. gadā EM turpinās darbu pie jauna Dzīvojamo māju pārvaldīšanas likuma, lai risinātu esošajā likumā un tiesu praksē konstatētās problēmas, kā arī radītu tiesiskos priekšnoteikumus daudzdzīvokļu dzīvojamo māju efektīvākai pārvaldīšanai, nodrošinot dzīvojamo māju ekspluatāciju, uzturēšanu (fizisku saglabāšanu visā to ekspluatācijas laikā) un attīstību atbilstoši normatīvo aktu prasībām.

Būvniecības nozares izaugsmes sekmēšanai 2023. gadā paredzēts izstrādāt Būvniecības nozares vidējā termiņa attīstības stratēģiju, kā arī īstenot Būvniecības informācijas sistēmas turpmākos pilnveidojumus, nodrošinot datu apmaiņas procesus ar būvniecības procesa dalībnieku uzturētajām sistēmām, mazinot birokrātiju un manuālo datu ievadi.

Vienlaikus, nākamgad plānots izstrādāt tipveida tehnisko projektu daudzdzīvokļu dzīvojamās mājas energoefektivitātes nodrošināšanai, kā arī pārskatīt būvniecības ieceres saskaņošanas un akceptēšanas procesu, nodrošinot vienveidīgu praksi visā Latvijas teritorijā.

Patērētāju tiesību aizsardzības jomā 2023.gadā pirmajā pusē varētu tikt apstiprināta jauna ES Patērētāju kreditēšanas direktīva, kas paredz patērētāju kreditēšanas jomā uzlabot reklāmā un patērētājam pirms līguma noslēgšanas sniegtās informācijas kvalitāti, nosakot profesionālās ētikas noteikumus un kredītdevēju pienākumus ar mērķi nodrošināt, ka darbiniekiem ir atbilstošas prasmes un zināšanas. Tāpat tiks pastiprinātas patērētāja maksātspējas izvērtējuma prasības, samazinot iespēju izsniegt aizdevumu personai, kas nespēs aizdevumu atmaksāt.

Konkurences politikas jomā EM turpinās iesākto darbu informatīvā ziņojuma izstrādes un iesniegšanas izskatīšanai Ministru kabinetā, kurā tiktu sniegts izvērtējums par apzinātiem iespējamajiem risinājumiem centralizētas zaudējumu atlīdzināšanas kārtības (mehānisma), kādā publisko pasūtītāju vārdā varētu tikt atgūti no tirgus dalībniekiem konkurences tiesību pārkāpumu rezultātā radītie zaudējumi, ieviešanai vai alternatīvu risinājumu ieviešanai, kas veicinātu aktīvāku publisko pasūtītāju iesaisti zaudējumu atgūšanas procesā. Tāpat nākamgad tiks izveidota Konkurences padomes konsultatīvā padome ciešākas un efektīvākas sadarbības organizēšanai ar sadarbības partneriem konkurences politikas izstrādes un piemērošanas jautājumos, tajā skaitā sniedzot konkurences uzraudzības iestādei ieteikumus par darbības stratēģiju un konkurences uzraudzības virzieniem un darba pilnveidošanas iespējām, kā arī atzinumus par tās sagatavotajām vadlīnijām, lietu prioritizācijas stratēģiju, Konkurences padomes darbības prioritātēm un darbības pārskatu. Vienlaikus tiks sagatavoti priekšlikumi arī nepieciešamajiem pilnveidojumiem normatīvajos aktos, lai pēc jaunu Eiropas Parlamenta un Padomes priekšlikumu pieņemšanas ES likumdošanā – Digitālo tirgu tiesību akta un regulas par ārvalstu subsīdijām, kas izkropļo iekšējo tirgu, deleģējot uzraudzību šajā jomā Konkurences padomei.

Atbilstības novērtēšanas jomā turpināsies darbs pie atbilstības novērtēšanas sistēmas uzlabošanas pasākumu īstenošanas, lai risinātu jautājumu par paziņoto institūciju profesionālo civiltiesisko apdrošināšanu, kā arīlai pilnveidotu mērīšanas līdzekļu valsts metroloģiskās kontroles sistēmu attiecībā uz enerģijas skaitīju jautājumiem.

Bīstamo iekārtu tehniskās uzraudzības pilnveides nolūkos tiks sagatavoti priekšlikumi grozījumiem Ministru kabineta noteikumos, lai aktualizētu prasības saistībā ar degvielas uzpildes staciju tehnoloģiskajām iekārtām, tai skaitā precizējot definīcijas un izņēmuma gadījumus, kas attiecas uz degvielas pašpatēriņa tvertnēm.

Vienotā tirgus stiprināšanaiEM, pārstāvot Latvijas intereses, piedalīsies dalībvalstu diskusijās par jauno ES likumdošanas iniciatīvu par Vienotā tirgus ārkārtas instrumenta (SMEI)[[1]](#footnote-1) izveidi. Iniciatīvas mērķis ir izveidot mehānismu, ar kura palīdzību varētu novērst kritisko preču un pakalpojumu trūkumu, panākt piegādes ķēžu noturību un risināt personu brīvu pārvietošanos iespējamo nākotnes krīžu kontekstā. Latvija un liela daļa dalībvalstu uzskata, ka iniciatīva tās patreizējā redakcijā raisa bažas par papildus tiesībām un pienākumiem, ko tas paredz uzlikt uzņēmumiem krīzes laikā.

Tāpat EM aktīvi iesaistīsies diskusijās par jauno Eiropas Komisijas Regulas priekšlikumu attiecībā uz ilgtspējīgu produktu ekodizainu[[2]](#footnote-2). Tas paredz uzlabot produktu ilgtspējību, nodrošināt digitālu piekļuvi informācijai par produktu ietekmi uz vidi, kā arī stimulēt ilgtspējīgāku produktu nokļūšanu tirgū. Regulējums attieksies uz patērētajiem, tirgus uzraudzības un muitas iestādēm, bet jo īpaši uz produktu ražotājiem un tirgotājiem. Paredzams, ka vienošanās par Regulas priekšlikumu varētu tikt panākta 2023. gada laikā.

Turpinot paplašināt un stiprinātārējās ekonomiskās attiecības, EM strādās pie sakaru intensificēšanas un stiprināšanas ar ES valstīm (īpaši ar Lietuvu, Igauniju, Skandināvijas valstīm, Franciju, Vāciju), Saūda Arābiju, Apvienotajiem Arābu Emirātiem, Amerikas Savienotajām Valstīm, Japānu, Dienvidkoreju, Ukrainu, Centrālāzijas valstīm (Uzbekistānu, Turkmenistānu). 2023. gadā plānotas 6 Starpvaldību komisijas/Apvienotās komitejas sēdes ar Gruziju, Ukrainu, Ķīnu, Moldovu, Uzbekistānu, Turkmenistānu. Latvijas ekonomisko interešu pārstāvībai un virzīšanai plānotas EM augstāko amatpersonu un uzņēmēju ārvalstu vizītes, t.sk. uz Saūda Arābiju, Franciju, Vāciju, Itāliju, ASV, Dienvidkoreju, Gruziju.

2023. gadā tiks turpināts atbalsts Ukrainas civiliedzīvotāju izmitināšanai un nodrošināšanai ar pārtiku līdzšinējā apmērā.

Tāpat nākamgad EM turpinās gatavot datos balstītus analītiskos materiālus par aktualitātēm ekonomikā – Makroapskatu divas reizes gadā – pavasarī un rudenī. Ikgadējais Latvijas ekonomikas attīstības pārskats par 2022.gadu tiks publicēts EM mājas lapā arī angļu valodā līdz 15.02., kā arī tiks sagatavota jaunā redakcija par 2023.gada aktualitātēm līdz 2023. gada beigām.

Enerģētikas jomā plānotie būtiskākie darbi 2023. gadā ietver atkrastes vēja parku regulējuma izstrādi, dabasgāzes tirgus liberalizāciju 1.maijā un ar to saistītā regulējuma pieņemšanu, kā arī elektroenerģijas energokopienu un kopīgošanas noteikumu izstrādi. Ieviešot neto norēķinu sistēmu elektroenerģijas gala lietotājiem, tiks nodrošināta attālinātā pašpatēriņa regulējums gan mājsaimniecībām, gan juridiskajām personām.

Plānots ieviest arī regulējumu atjaunojamo energoresursu (AER) iekārtu izvešanas no ekspluatācijas, kas paredzēs ieviest AER uzstādīto jaudu nojaukšanas pēc nolietošanas finansējuma modeļa ieviešanu.

Informāciju apkopoja

Ekonomikas ministrijas

Sabiedrisko attiecību nodaļa

Tālrunis: 67013193

E-pasts: prese@em.gov.lv

1. <https://eur-lex.europa.eu/legal-content/LV/TXT/?uri=COM%3A2022%3A459%3AFIN&qid=1663585208263> [↑](#footnote-ref-1)
2. <https://eur-lex.europa.eu/legal-content/LV/TXT/?qid=1649112555090&uri=CELEX%3A52022DC0140> [↑](#footnote-ref-2)